กองทัพบก ตั้งจุดบริการประชาชนหน้าค่ายทหาร อำนวยความสะดวกให้กับประชาชนที่เดินทางช่วงวันหยุดยาว
พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบก มอบค่ายทหารที่ตั้งอยู่ตามเส้นทางหลัก ที่ประชาชนใช้สัญจรเป็นจำนวนมากในหลายจังหวัด ตั้งจุดบริการประชาชนหน้าค่ายทหาร "พักคน พักรถ หน้าค่าย" รวมทั้งสถานที่ท่องเที่ยวสำคัญ เพื่ออำนวยความสะดวกผู้ที่เดินทางในช่วงวันหยุดต่อเนื่อง ทั้งสถานที่พักรถ พักคน บริการน้ำดื่ม แนะนำเส้นทาง รับแจ้งเหตุด่วน ชุดแพทย์จากโรงพยาบาลค่ายเตรียมการปฐมพยาบาล แจกแอลกอฮอล์ หน้ากากอนามัย ให้คำแนะนำการป้องกันโควิด-19 มีเจ้าหน้าที่ทหารจิตอาสา สารวัตรทหาร คอยดูแลประชาชนให้ใช้เส้นทางได้อย่างปลอดภัย พร้อมทั้งจัดตู้ปันสุขไว้บริการให้แก่ประชาชนที่ได้รับผลกระทบจากโควิค-19 ด้วย อาทิ จุดบริการประชาชน บนถนนสายเอเซีย ช่วงจังหวัดนครสวรรค์ หน้าค่ายจิระประวัติ โดยมณฑลทหารบกที่ 31 บริการผู้สัญจรขึ้นล่องภาคเหนือ จุดบริการบริเวณลานอนุสาวรีย์พระเจ้ากาวิละ (หน้าค่ายกาวิละ) จังหวัดเชียงใหม่ โดยมณฑลทหารบกที่33สำหรับการจัดตั้งจุดบริการประชาชนในขณะนี้ เป็นไปตามนโยบายกองทัพบก ที่นำศักยภาพของหน่วยทหาร กำลังพลจิตอาสาและเครื่องมือยุทโธปกรณ์ต่างๆ ที่มีอยู่มาใช้ให้เกิดประโยชน์ เพื่อการดูแลช่วยเหลือประชาชนอย่างเต็มที่ในทุกโอกาส